הספינה הטרופה ממגדל הזבובים מגלה את סודותיה: במחקר חדש שמשלב ארכיאולוגיה ימית וחקר מתכות הצליחה תלמידת המחקר מעין כהן מאוניברסיטה לחדור עמוק לתוך ההרכב הכימי והמיקרו-מבנה של המסמרים העתיקים ששימשו לחיבור חלקי הספינה כדי לתארך את גילה ושיוכה של הספינה, שתעתעה בחוקרים במשך למעלה מחמישים שנים. "זו הייתה עבודה שלא הייתה מביישת גם את חוקרי המז"פ הוותיקים ביותר. ההרכב הכימי, וגם עדויות נוספות, מעידות על כך שמדובר במסמרים שיוצרו במחצית הראשונה של המאה ה-19, ככל הנראה באנגליה", אמרו בצוות המחקר.הספינה ממגדל הזבובים בעכו מתעתעת בחוקרים כבר למעלה מחצי מאה. הספינה הטרופה התגלתה בסקר הארכיאולוגי הימי הראשון שבוצע בחישה מרחוק בישראל, בשנת 1966, והיא מחזיקה בתואר המחייב – הספינה הטרופה הראשונה שהתגלתה מול חופי ישראל. אולם בכך לא הסתיים הייחוד שלה: עד היום לא הצליחו החוקרים להגיע להסכמה לגבי זהותה וככל שחלפו השנים נראה היה שהמסתורין רק גובר.